Diari Oficial de la Generalitat Valenciana


Sumari del DOGV 5939, del 23-01-2009 (2009/572)

RESOLUCIÓ de 21 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Sanitat i Consum i la Conselleria de Sanitat de la Generalitat per a la realització d'activitats sobre la violencia de gènere.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5939

Data del DOGV
:   23-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/572


Data del document
:   21-01-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * professió sanitària
    * cooperació administrativa
    * violència sexual
    * dona
    * administració central
    * servei sanitari

RESOLUCIÓ de 21 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Sanitat i Consum i la Conselleria de Sanitat de la Generalitat per a la realització d'activitats sobre la violencia de gènere. [2009/572]  
El Ministeri de Sanitat i Consum i la Conselleria de Sanitat de la Generalitat han subscrit, després de la tramitació prèvia reglamentària, el 13 d'octubre de 2008, el conveni de col·laboració per a la realització d'activitats sobre la violencia de gènere.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat annex, que ha quedat inscrit en el Registre de Convenis de la Generalitat amb el número 0028/2009, i que figura com a annex d'esta resolució.  
València, 21 de gener de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Sanitat i Consum i la Conselleria de Sanitat de la Generalitat Valenciana per a la realització d'activitats sobre la violència de gènere  
Madrid, 13 d'octubre de 2008  
D'una banda, Bernat Soria Escoms, ministre de Sanitat i Consum, segons el nomenament conferit pel Reial Decret 436/2008, de 12 d'abril (Boletín Oficial del Estado número 90, de 14 de abril de 2008) i fent ús de les facultats que li atorguen l'article 4.1 de la Llei 50/1997, de 27 de novembre, del Govern, i també l'article 13.3 de la Llei 6/1997 de 14 d'abril, d'Organització i Funcionament de l'Administració General de l'Estat.  
I, de l'altra banda, el conseller de Sanitat de la Generalitat Valenciana, Manuel Cervera Taulet, especialment facultat per a la signatura d'este conveni per l'Acord del Consell de data 12 de setembre de 2008, segons establixen l'article 54.bis del Text Refós de la Llei de la Hisenda Pública de la Generalitat Valenciana i l'article 17 de la Llei 5/1983 del Consell de la Generalitat.  
Ambdues parts, que actuen fent ús dels càrrecs respectius, es reconeixen mútuament i recíprocament la capacitat legal necessària per a la formalització d'este conveni de col·laboració i, per a això,  
Exposen  
Primer. L'article 149.1.16ª de la Constitució atribuïx a l'Estat la competència en matèria de bases i coordinació general de la sanitat.  
Segon. L'article 54.4 de la Llei Orgànica 1/2006, d'Estatut d'Autonomia de la Comunitat Valenciana, li va atribuir el desplegament legislatiu i l'execució de la legislació bàsica a la Comunitat Valenciana en matèria de sanitat i seguretat social.  
Tercer. El Ministeri de Sanitat i Consum té la responsabilitat de la millora de la qualitat en el sistema sanitari en conjunt, complint les previsions arreplegades en la Llei 16/2003, de Cohesió i Qualitat del Sistema Nacional de Salut. Per a este fi, l'article 60 de la llei preveu la creació d'una Agència de Qualitat del Sistema Nacional de Salut. El Reial decret 438/2008, de 14 d'abril, que aprova l'estructura orgànica bàsica dels departaments ministerials, inclou entre els òrgans directius del departament l'Agència de Qualitat del Sistema Nacional de la Salut.  
El Pla de Qualitat del Sistema Nacional de Salut té entre els seus objectius promoure el coneixement sobre les desigualtats de gènere en salut i enfortir l'enfocament de gènere en les polítiques de salut del personal de salut. Per això, l'Estratègia 4 del Pla establix entre les accions fer en col·laboració amb les comunitats autònomes el protocol comú i un conjunt bàsic d'indicadors per a l'atenció de les dones que patixen violència de gènere, així com criteris de qualitat, materials comuns i un calendari per a la formació del personal sanitari en este tema.  
Quart. La Comunitat Valenciana esta fermament compromesa en la lluita contra la violència de gènere. Este compromís ha quedat reflectit en els plans d'Igualtat d'Oportunitats entre Dones i Hòmens de la Comunitat Valenciana 1997-2001, 2001-2004 i 2006-2009, en què establix una àrea específica contra la violència de gènere, i també en els plans de Mesures del Govern Valencià per a combatre la violència que s'exercix contra les dones 2001-2004 i 2005-2008, en els quals establix àrees d'intervenció en prevenció, seguretat, suport i atenció a les víctimes, sensibilització, formació i investigació, de manera que hi estan implicades directament diverses conselleries, inclosa la Conselleria de Sanitat.  
Cinqué. L'equitat en salut és un objectiu prioritari del Sistema Nacional de Salut, tal com establix la Llei General de Sanitat des de 1986. A Espanya, hi ha suficient evidència sobre la relació entre desigualtats socials i resultats en salut, però hi ha escassa informació sobre com abordar-la des dels sistemes de salut.  
La Llei Orgànica 1/2004, de Mesures de Protecció Integral contra la Violència de Gènere, establix en l'article 15 com les administracions sanitàries, en el si del Consell Interterritorial del Sistema Nacional de Salut (CISNS), han de promoure i impulsar actuacions dels professionals sanitaris per a la detecció precoç de la violència de gènere i han de proposar les mesures que estimen necessàries a fi d'optimitzar la contribució del sector sanitari en la lluita contra este tipus de violència, desplegant en particular programes de sensibilització i formació continuada del personal sanitari a fi de millorar i impulsar el diagnòstic precoç, l'assistència i la rehabilitació de la dona en les situacions de violència de gènere a què es referix la llei.  
D'altra banda, el Pla Nacional de Sensibilització i Prevenció de la Violència de Gènere, de 15 de desembre de 2006, l'elaboració del qual manava la Llei 1/2004, es referix a la col·laboració de tots els actors implicats en la lluita contra la violència de gènere perquè compartisquen conceptes i directrius bàsiques amb què orientar la seua labor. L'assumpció d'este pla, en conseqüència, implica un marc comú d'actuació en matèria de sensibilització i prevenció d'este tipus de violència i recull el compromís del conjunt de les administracions públiques que operen en esta matèria.  
D'esta manera, les actuacions de les distintes administracions públiques, en l'aplicació i el desplegament del pla, han de coadjuvar a fer realitat les línies sobre les quals pivota el pla, a través de mesures i recursos concrets que permeten aconseguir la plenitud del dret de ciutadania de les dones i millorar la resposta contra la violència de gènere, els dos objectius estratègics perseguits. Per a convertir este pla nacional en una verdadera ferramenta d'intervenció, s'identifiquen una sèrie d'eixos temàtics prioritaris que definixen els àmbits d'actuació, un dels quals és l'eix salut.  
Les mesures d'intervenció que proposa en esta matèria el pla nacional són: la formació dels professionals dels servicis sanitaris, criteris comuns per a l'atenció sanitària a la violència de gènere i dissenyar la coordinació i seguiment d'esta atenció entre els diferents nivells assistencials dels servicis de salut del Sistema Nacional de Salut. Atés que este conveni té com a finalitat el desplegament de les competències estatals establides en els articles precedents, no s'aplica el que establix l'article 2.3.a del Reglament de la Llei General de Subvencions.  
Sisé. Ambdues entitats reconeixen que hi ha objectius i interessos comuns en el desplegament del Pla Nacional de Sensibilització i Prevenció de la Violència de Gènere, pla previst en La Llei Orgànica 1/2004, de 28 de desembre, de Mesures de Protecció Integral contra la Violència de Gènere, i també la voluntat de col·laborar i establir fórmules de cooperació que contribuïsquen al compliment dels fins que establix.  
El protocol comú d'actuació sanitària contra la violència de gènere, aprovat pel Consell Interterritorial del Sistema Nacional de Salut (CISNS) en la reunió de desembre de 2006, i presentat a l'abril de 2007, ha sigut elaborat per la Comissió de Violència de Gènere del CISNS, que ha comptat amb el criteri de nombroses persones expertes dels servicis sanitaris de les comunitats autònomes i de l'àmbit sanitari, forense i judicial, amb l'objectiu fonamental de proporcionar als professionals sanitaris unes pautes d'actuació homogènies en els casos de violència dirigida de forma específica contra les dones, tant en l'atenció i seguiment sanitari, com en la prevenció i diagnòstic precoç.  
Així mateix, el diagnòstic i l'atenció a la violència de gènere, tant en l'àmbit de l'assistència primària com en el de l'especialitzada, estan inclosos en el Reial Decret 1030/2006, de 15 de setembre, que establix la cartera de servicis comuns del Sistema Nacional de la Salut i el procediment per a actualitzar-la.  
I, per això, acorden este conveni de col·laboració, que es regix per mitjà de les estipulacions següents.  
Estipulacions  
Primera. Objecte  
Este conveni té com a objecte:  
La implantació del protocol d'actuació sanitària contra la violència de gènere a la Comunitat Valenciana.  
Impulsar la formació dels recursos humans incloent les desigualtats de gènere en salut en els programes de formació continuada.  
Desplegar indicadors de qualitat i bones pràctiques en relació amb la violència de gènere.  
Desenvolupar instruments i identificar i difondre bones pràctiques per a facilitar la inclusió de l'enfocament de gènere en les estratègies i programes de salut.  
Segona. Obligacions del Ministeri de Sanitat i Consum  
El Ministeri de Sanitat i Consum ha de fer, a l'empara d'este conveni, les funcions i activitats següents:  
a) Prestar el suport científic i tècnic necessari per al desplegament de les activitats previstes en el conveni.  
b) Aportar la informació i documentació necessàries per al desplegament del projecte que li siga requerida per part de la comunitat autònoma, si la té.  
c) Actuarà com a coordinadora la directora de l'Observatori de Salut de la Dona.  
d) Cofinançar les activitats objecte del conveni, com es detalla en la clàusula sisena.  
Tercera. Obligacions de la Comunitat Valenciana  
La Conselleria es fa càrrec del projecte, amb la metodologia següent de fases del Projecte d'Implantació del Protocol d'actuació sanitària contra la violència de gènere a la Comunitat Valenciana.  
1. Sensibilització i formació del personal sanitari en violència de gènere  
Desplegament d'un programa de sensibilització i formació adreçat a augmentar els coneixements i habilitats per a detectar i abordar situacions de violència de gènere que pivote sobre els continguts del Protocol Comú d'actuació sanitària contra la violència de gènere, aprovat pel Consell Interterritorial del Sistema Nacional de Salut, dirigint-se al personal de servicis claus: professionals dels equips d'Atenció Primària (medicina de família, pediatria, infermeria, comares, fisioteràpia, treball social), professionals dels Servicis d'Urgències d'Atenció Especialitzada (medicina, infermeria), d'Atenció Primària i del 061, professionals de les Unitats de Salut Mental (psiquiatria, psicologia, personal d'infermeria), professionals de Centres de Planificació i d'obstetrícia i ginecologia.  
2. Implantació del Protocol d'actuació sanitària contra la violència de gènere en Atenció Primària.  
Una vegada aprovat pel Consell Interterritorial del Sistema Nacional de Salut el Protocol comú d'actuació sanitària contra la violència de gènere, i també el conjunt d'indicadors bàsics i els criteris de qualitat i objectius educatius de la formació bàsica en violència de gènere per als professionals sanitaris, es considera necessari i rellevant per al desplegament comú de bones pràctiques en relació amb la violència de gènere, fer l'avaluació de resultats de la implantació del protocol, tenint en compte aspectes com a població coberta pel servici, cobertura, detecció, prevalença observada de maltractament, prevalença segons el tipus de maltractament, tipus d'intervenció realitzada, recursos de suport posats en marxa, suport en la presa de decisions, impacte sobre la salut de les dones, seguiment del seu estat de salut, detallant les accions realitzades i els resultats obtinguts.  
En acabat el projecte, s'elaborarà un informe d'activitat en què es detallaran les accions realitzades i els resultats obtinguts.  
Cofinançarà les activitats objecte del conveni, com es detalla en la clàusula sisena.  
Quarta. Comissió de seguiment  
Es constituïx, per al seguiment d'este conveni, una comissió mixta paritària que es reunirà a petició de part i almenys una vegada abans del fi de la vigència i ha d'estendre una acta dels acords adoptats, i està formada, almenys, per les persones següents:  
- El director general de l'Agència de Qualitat del Sistema Nacional de la Salut, o la persona que hi delegue.  
- La directora de l'Observatori de Salut de la Dona (OSM), de la Direcció General Agència de Qualitat, del Ministeri de Sanitat i Consum, o la persona que hi delegue.  
En representació de la Comunitat Valenciana, el director general de Salut Pública, o la persona que hi delegue.  
A més de la funció genèrica de vigilància i seguiment de l'execució d'este conveni de col·laboració, la comissió ha de resoldre els dubtes que sorgisquen en interpretar-lo i aplicar-lo.  
Cinquena. Termini de vigència  
El termini de vigència d'este conveni s'establix en el període comprés entre la data de la signatura i el 15 de desembre de 2008.  
Amb l'acord d'ambdues parts, este conveni es pot prorrogar per períodes anuals, si es formalitzen per escrit les pròrrogues abans de l'expiració del termini de vigència del conveni o de la pròrroga vigent.  
Sisena. Finançament i pagament  
El cost de les activitats previstes en este conveni és de tres-cents vint mil euros (320.000 €), IVA inclòs.  
D'eixa quantitat, el Ministeri de Sanitat i Consum n'assumix el 70%, que són 224.000 €. Per al pagament, s'ha d'incloure un certificat de conformitat del director general o subdirector general de l'Agència de Qualitat del Sistema Nacional de la Salut, que acredite la conformitat de la recepció de l'informe i de la justificació de les despeses fetes efectivament.  
La comunitat autònoma n'assumix el 30% restant, que són 96.000 €.  
Les quantitats corresponents al Ministeri de Sanitat i Consum s'imputen a càrrec de l'aplicació pressupostària 01.46.059A.183.64 dels seus pressupostos de despeses de l'exercici 2008. Les quantitats corresponents a la Comunitat Valenciana s'imputen a càrrec de l'aplicació pressupostària 97.22.13.7675.277.97, capítol 2. El Ministeri de Sanitat i Consum ha de fer un sol pagament després de que l'Agència de Qualitat del Sistema Nacional de la Salut reba un informe d'activitat dels treballs realitzats. La Conselleria de Sanitat, a través de la Direcció General de Salut Pública, ha de fer les activitats allistades en la memòria econòmica adjunta a càrrec d'este conveni. El termini final per a la presentació de l'informe s'establix en el dia 15 de desembre de 2008.  
La quantitat prevista és màxima, per la qual cosa s'ha de pagar efectivament l'import de despeses realment efectuades i justificades i en tots els casos posteriors a la signatura del conveni.  
Per al pagament, s'ha d'incloure en l'expedient una certificació de conformitat del director general o subdirector general de l'Agència de Qualitat del Sistema Nacional de Salut, que acredite la recepció conforme de l'informe i de la justificació de les despeses efectivament realitzades.  
Huitena. Publicitat sobre els resultats del conveni  
La divulgació dels resultats dels projectes objecte d'este conveni, siga quin siga el suport en què es faça, ha de fer esment del fet de ser-ne fruit, i hi ha de figurar en tots els casos tant el logotip del Ministeri de Sanitat i Consum com el del Pla de Qualitat per al Sistema Nacional de Salut junt amb el de la comunitat autònoma.  
Novena. Resolució  
Este conveni pot quedar sense efecte per mutu acord de les parts. Basta que els representants d'ambdues entitats expressen la voluntat de resoldre el conveni de forma expressa i per escrit.  
Pot igualment resoldre's unilateralment el Conveni per incompliment de les obligacions que conté, si s'avisa a la part que no complix amb un termini no inferior a un mes a la data prevista per a la resolució, a fi que puga esmenar la deficiència que motiva la resolució. En ambdós casos,la comissió de seguiment ha de valorar les actuacions fetes fins al moment de la resolució i s'han de liquidar.  
Desena. Marc jurídic  
Este conveni de col·laboració té naturalesa administrativa, d'acord amb el que preveu l'article 4.1.c de la Llei 30/2007, de 30 d'octubre, de Contractes del Sector Públic, per la qual cosa queda fora del seu àmbit d'aplicació, sense perjuí dels principis i criteris que conté per a resoldre les llacunes que se susciten.  
Els dubtes i les controvèrsies que sorgisquen amb motiu de la interpretació i aplicació d'este conveni, i que no puguen ser resolts en el si de la comissió de seguiment, s'han de resoldre d'acord amb les normes del dret, i són de la competència de la jurisdicció contenciosa administrativa.  
I, perquè conste amb caràcter general, com a mostra de conformitat, les parts signen en doble exemplar este conveni al lloc i en la data indicats en l'encapçalament.   
El ministre de Sanitat i Consum: Bernat Soria Escoms.  
El conseller de Sanitat: Manuel Cervera Taulet.  
ANNEX I  
1. Activitats per a la sensibilització i formació del personal sanitari en violència de gènere  
- Elaboració d'un material docent interactiu en suport magnètic que servirà per a impartir els cursos bàsics en matèria de violència de gènere.  
- Edició del material docent interactiu en suport automàtic elaborat, que servirà per a impartir els cursos bàsics en matèria de violència de gènere.  
- Elaboració d'un material docent interactiu en suport magnètic, que servirà per a impartir les jornades de sensibilització en matèria de violència de gènere.  
- Edició del material interactiu docent en suport magnètic, que servirà per a impartir les jornades de sensibilització en matèria de violència de gènere.  
- Edició del protocol per a l'atenció sanitària en els casos de detecció de violència de gènere de la Comunitat Valenciana.  
- Elaboració i edició de material d'educació per a la salut destinat a les possibles víctimes de violència de gènere que permeta afavorir la implantació del protocol d'atenció sanitària contra la detecció de violència de gènere de la Comunitat Valenciana (tríptics, pòsters, falques publicitàries, etc.).  
- Elaboració i edició de material destinat sensibilitzar els professionals sanitaris respecte a implantació del protocol atenció sanitària en els casos de detecció de violència de gènere de la Comunitat Valenciana (tríptics, pòsters, falques publicitàries, etc.)  
- Realització de cursos bàsics sobre violència de gènere  
- Realització de cursos sobre salut, gènere i violència que incloguen un mòdul específic sobre violència de gènere.  
- Realització de jornades de 5 hores de sensibilització en matèria de violència de gènere dirigides a l'equip directiu de la Conselleria de Sanitat i dels tècnics de salut pública.  
2. Activitats per a la implantació del protocol d'actuació sanitària contra la violència de gènere en Atenció Primària  
Disseny del suport informàtic que permetrà avaluar la implantació del protocol per a l'atenció sanitària en la detecció de casos de violència de gènere de la Comunitat Valenciana (informatització de les dades i elaboració d'indicadors de resultat). Per a això, disposem de diversos instruments:  
- Instrument per a la detecció precoç de casos de violència de gènere (Abuse Assessment Screen), que ha sigut validat per investigadors de la Conselleria de Sanitat.  
- Instrument per a valorar l'impacte de la violència de gènere en la salut mental de les dones víctimes de violència de gènere (GHQ-212).  
- Instrument que valora el risc d'inseguretat o perill en una dona que s'ha detectat i reconeix que és víctima de violència de gènere (Danger Assessment), que ha sigut validat per investigadors de la Conselleria de Sanitat.  
- Check list en què s'arrepleguen les actuacions que es fan després de la detecció d'un cas de violència de gènere.  
- Informe de lesions i informe mèdic per violència de gènere presumpta.  
Proposta econòmica del conveni de col·laboració sobre violència de gènere amb el Ministeri de Sanitat i Consum. Any 2008  
1. Activitats per a la sensibilització i formació del personal sanitari en violència de gènere  
- Elaboració d'un material docent interactiu en suport magnètic que servirà per a impartir els cursos bàsics en matèria de violència de gènere: assistència tècnica i disseny.  
Cost estimat: 30.000 euros.  
- Edició del material docent interactiu elaborat (CD i llibre) que servirà per a impartir els cursos bàsics en matèria de violència de gènere: 20.000 exemplars per a professionals sanitaris i sociosanitaris.  
Cost estimat: 150.000 euros.  
- Edició del protocol per a l'atenció sanitària de la detecció de violència de gènere de la Comunitat Valenciana: 20.000 exemplars.  
Cost estimat: 60.000 euros.  
- Elaboració i edició de material d'educació per a la salut destinat a les possibles víctimes de violència de gènere que permeta afavorir la implantació del protocol d'atenció sanitària de la detecció de violència de gènere de la Comunitat Valenciana: 2.000 cartells, 50.000 fullets.  
Cost estimat: 20.000 euros.  
- Elaboració i edició de material destinat a sensibilitzar els professionals sanitaris i facilitar la implantació del protocol sanitari contra la violència de gènere de la Comunitat Valenciana: 20.000 fullets, 20.000 targetes resum.  
Cost estimat: 10.000 euros.  
- 4 jornades de sensibilització en matèria de violència de gènere i de presentació del protocol sanitari dirigides a l'equip directiu de la Conselleria de Sanitat, coordinadors de centres sanitaris i dels tècnics de Salut Pública.  
Cost estimat: 10.000 euros.  
2. Activitats per a la implantació del Protocol d'actuació sanitària contra la violència de gènere en Atenció Primària  
Disseny del suport informàtic que permetrà avaluar la implantació del Protocol per a l'atenció sanitària en la detecció de casos de violència de gènere de la Comunitat Valenciana (informatització de les dades i elaboració d'indicadors de resultats).  
Cost estimat: 40.000 euros.  
Cost total del projecte: 320.000 euros.